מופז: כשכיהנתי כשר ביטחון בולטון ניסה לשכנע אותי שישראל צריכה לתקוף באיראן - מדיני ביטחוני - הארץ
מופז: כשכיהנתי כשר ביטחון בולטון ניסה לשכנע אותי שישראל צריכה לתקוף באיראן
שר הביטחון לשעבר השתתף בוועידה לצד הרמטכ"לים גנץ, יעלון וחלוץ, שהביעו את התנגדותם לביטול הסכם הגרעין. גנץ: איראן שואפת לנשק גרעיני, העולם צריך להבטיח שהיא לא תגיע לשם
25.03.2018 12:52 עודכן ב: 13:03
בולטון במרילנד, בחודש שעברAlex Brandon/אי־פי
שר הביטחון לשעבר שאול מופז אמר היום (ראשון) כי ג'ון בולטון, היועץ לביטחון לאומי הנכנס של נשיא ארה"ב, ניסה בעבר לשכנע את ישראל לתקוף באיראן. "אני מכיר את ג'ון בולטון עוד כשהיה שגריר ארה"ב באו"ם. הוא ניסה לשכנע אותי שישראל צריכה לתקוף באיראן", סיפר. "אני לא חושב שזה מעשה חכם - לא מצדם של האמריקאים היום ולא של אף אחד, עד אשר האיום הזה יהיה ממשי". הדברים נאמרו בוועידת "ישראל, סיפור הצלחה" של קבוצת ידיעות אחרונות.
מופז ב-2016ניר קידר
בפאנל בוועידה השתתפו הבוקר הרמטכ"לים לשעבר משה יעלון, בני גנץ, דן חלוץ ומופז. בשיח הביעו הארבעה התנגדות לביטול הסכם הגרעין עם איראן. לדברי גנץ, "איראן שואפת לנשק גרעיני, שלתפישתה ייתן לה חסינות אסטרטגית. העולם צריך להבטיח שהיא לא תגיע לשם". לדברי חלוץ, "מדינה שרוצה להגיע לנשק גרעיני תגיע אליו בסופו של דבר".
הדיפלומט הכי לא דיפלומטי: היועץ לביטחון לאומי החדש נחשב לנצי אפילו בממשל טראמפ 23.03.2018
היועץ השלישי מאז שנבחר: טראמפ מחליף את היועץ לביטחון לאומי 23.03.2018
בולטון, שכיהן בעבר בתפקידים בכירים בממשלי בוש ורייגן, נחשב אחד האישים הנציים והשמרנים ביותר בקהילת המומחים למדיניות חוץ בוושינגטון. מינויו מגדיל משמעותית את הסיכוי שנשיא ארה"ב דונלד טראמפ יפרוש מהסכם הגרעין עם איראן, ועשוי להשפיע גם על המגעים שממשל טראמפ החליט לנהל עם צפון קוריאה. בולטון הוא מתנגד בולט של ההסכמים שנחתמו עם שתי המדינות הללו במשך השנים.